b'\n_START_ARTICLE_\nPrigimtin\xc4\x97 teologija\n_START_PARAGRAPH_\nPrigimtin\xc4\x97 teologija \xe2\x80\x93 filosofijos \xc5\xa1aka, nagrin\xc4\x97janti religinius dalykus, remdamasi prigimtin\xc4\x97mis \xc5\xbemogaus galiomis (pavyzd\xc5\xbeiui, protu), neatsi\xc5\xbevelgdama \xc4\xaf aprei\xc5\xa1kim\xc4\x85 ar kokias nors ypatingas galias (pavyzd\xc5\xbeiui, telepatij\xc4\x85). Ji nagrin\xc4\x97ja Dievo buvim\xc4\x85 ir jo atributus._NEWLINE_Vakaruose diskusijos apie prigimtin\xc4\x99 teologija buvo aktyviausios brand\xc5\xbeiaisiais viduram\xc5\xbeiais (XII \xe2\x80\x93 XIV a.) bei ap\xc5\xa1vietos laikotarpiu (XVII \xe2\x80\x93 XVIII a.). XX a. pabaigoje \xe2\x80\x93 XXI a. prad\xc5\xbeioje stebimas naujas diskusij\xc5\xb3 apie prigimtin\xc4\x99 teologij\xc4\x85 pagyv\xc4\x97jimas.\n_START_SECTION_\nDievo buvimas\n_START_PARAGRAPH_\nDievo buvim\xc4\x85 grind\xc5\xbeiantys prigimtin\xc4\x97s teologijos argumentai skirstomi \xc4\xaf a priori argumentus, kurie nesiremia empirin\xc4\x97mis prielaidomis ir a posteriori argumentus, kurie jomis remiasi._NEWLINE_A priori argumentams priskiriami ontologiniai argumentai (pavyzd\xc5\xbeiui, pasi\xc5\xablyti Anzelmo Kenterberie\xc4\x8dio ar Gotfrido Leibnico), argumentas i\xc5\xa1 b\xc5\xabtin\xc5\xb3 ties\xc5\xb3, argumentas i\xc5\xa1 galimyb\xc4\x97s. A posteriori argumentams priskiriami kosmologiniai argumentai, teleologiniai argumentai, argumentas i\xc5\xa1 religinio potyrio.\n_START_SECTION_\nVertinimai\n_START_PARAGRAPH_\nKai kurie filosofai (racionalistai) laiko, kad leistina tik\xc4\x97ti tik tomis religin\xc4\x97mis tiesomis, kurios yra prigimtin\xc4\x97s teologijos i\xc5\xa1vados. Kiti (hibridistai) laiko, kad prigimtin\xc4\x97s teologijos argumentai gali pagr\xc4\xafsti kai kurias religines tiesas, bet kitomis reikia tik\xc4\x97ti be prigimtin\xc4\x97s teologijos argument\xc5\xb3. Pavyzd\xc5\xbeiui, tai yra Katalik\xc5\xb3 Ba\xc5\xbeny\xc4\x8dios pozicija, atstovaujama Augustino, Anzelmo Kenterberie\xc4\x8dio ar Tomo Akvinie\xc4\x8dio._NEWLINE_Nepritariantys prigimtinei teologijai filosofai irgi gali b\xc5\xabti suskirstyti \xc4\xaf kelias grupes. Vieni yra fideistai, manantys, kad religin\xc4\x97mis tiesomis reikia tik\xc4\x97ti be prigimtin\xc4\x97s teologijos argument\xc5\xb3. Kiti yra agnostikai, manantys, kad prigimtin\xc4\x97s teologijos argumentai nepagrind\xc5\xbeia religini\xc5\xb3 ties\xc5\xb3 ir d\xc4\x97l to atsisakantys tik\xc4\x97ti Dievo buvimu ar nebuvimu. Tre\xc4\x8dia grup\xc4\x97 \xe2\x80\x93 ateistai, manantys, kad yra prie\xc5\xbeas\xc4\x8di\xc5\xb3 atmesti visas religines tiesas._NEWLINE_Prigimtin\xc4\x97 teologija skirtingai vertinama ir skirting\xc5\xb3 religij\xc5\xb3. Pavyzd\xc5\xbeiui, katalikai ar \xc5\xa1iitai j\xc4\x85 vertina palankiau u\xc5\xbe protestantus ar sunitus.'